AARHUS: Kan man snyde sig adgang til en lejebil, selvom man er for ung til kørekort? Ja, viser en episode onsdag ved Botanisk Have i Aarhus.

Østjyllands Politi blev klokken 16.29 kontaktet af et firma, der lejer el-biler via nettet. Firmaet havde opdaget, at en bruger havde uploadet billede af et falsk kørekort, og de kunne se, at bilen nu holdt omkring Botanisk Have.

Politiet kørte til stedet og fandt hurtigt frem til bilen, hvor en 16-årig dreng sad bag rattet.

Drengen havde været ude at køre en tur sammen med nogle jævnaldrende venner, men ved nærmere eftersyn fandt politiet også en joint, som lå på gulvet i bilen, og da den 16-årige virkede påvirket, blev han både sigtet for kørsel uden førerret og for narkokørsel.